Michael Aastrup Jensen (V), 2013-02-07:
Tak for det.
Jeg ved godt, at hr. Jan Johansen ikke er ordfører, men har fået den fine opgave at læse op fra papiret, men jeg må alligevel indrømme, at jeg føler mig kaldet til, når det største regeringsparti går på talerstolen, at stille det spørgsmål, som jeg tror rigtig mange af os herinde tænker på, nemlig spørgsmålet om hvorfor nu.
Hvorfor kommer det her lovforslag nu?
Ikke mindst set i lyset af, at der jo altså er den her uafhængige arbejdsgruppe under IT-Universitetet, som i de sidste par år har arbejdet med fordele og ulemper ved elektronisk valg, og som jo ikke er færdige endnu,
vælger man altså fra regeringens side at sige: Jamen det er i vi da ligeglade med, vi fremsætter det her lovforslag.
Så spørgsmålet er: Hvorfor har man fremsat det her lovforslag nu?
Tak for det.
Det lovforslag, vi skal diskutere i dag, omhandler e-valg.
Nærmere bestemt vil forslaget fra regeringens side give mulighed for, at økonomi- og indenrigsministeren i forbindelse med kommunal- og regionsrådsvalg, folketingsvalg og folkeafstemninger efter ansøgning kan give en kommunalbestyrelse tilladelse til, at stemmeafgivningen i kommunen, stemmeoptællingen eller begge dele skal ske digitalt.
I Danmark har vi en meget høj tillid til den demokratiske proces og dermed også til selve valghandlingen.
Det er noget, som vi ikke må sætte over styr.
Mange har en vis skepsis over for elektroniske eller automatiserede valg.
De mange dårlige historier, der har været rundtomkring fra udlandet, kan være med til at underminere tilliden til en elektronisk valghandling, også selv om der måske ikke vil være hold i en sådan underminering, når det gælder det system, ministeren agter at implementere i Danmark.
Det er indtil videre uklart, hvilke helt åbenlyse fordele der er ved e-valg, ud over at stemmerne hurtigt bliver talt op.
Ventetiden på de personlige stemmetal er ulidelig; alle her i salen kan sikkert nikke genkendende til det.
Men politikernes utålmodige traven frem og tilbage, mens stemmerne tælles op, kan imidlertid ikke alene retfærdiggøre, at det er nødvendigt med et helt nyt system til optællingen af stemmer.
Selv i Danmark har der tidligere været forsøg med at snyde med stemmeoptællingen, om end det har været i meget lille skala.
De fleste, i hvert fald i den her forsamling, har sikkert været valgtilforordnede eller deciderede valgformænd.
I den forbindelse er der altid tvivlstilfælde ved det nuværende system, stemmer, hvor det er umuligt at afgøre, hvad vælgerens intention har været.
Måske nogle af disse ville have været gyldige med et elektronisk afstemningssystem.
Forskellige beregninger viser, at indkøb af et e-valgsystem kan tjene sig hjem på grund af færre udgifter til optælling af stemmerne.
Det bliver dog for alvor først billigt, hvis man afholder mange valg eller mange folkeafstemninger.
Det sidste har vi ikke tradition for i Danmark, og ikke meget tyder på, at vi i fremtiden får flere folkeafstemninger efter eksempelvis schweizisk forbillede. Folketingets Kommunaludvalg afholder en høring i den nærmeste fremtid om e-valg, hvilket vi i Venstre ser meget frem til.
I Venstre er vi ikke afvisende, men i dette tilfælde er det overordentlig vigtigt, at de mange spørgsmål, der er, er fuldt belyst, ikke mindst i forhold til sikkerhed og økonomi.
Netop derfor er den kommende høring ekstremt vigtig for os for at gøre os klogere på de potentielle udfordringer, der kan være ved e-valg, og for at lære af de erfaringer, udlandet har gjort sig på området, eksempelvis Estland, som jo nok er det land i EU, der er længst fremme med hensyn til e-valg.
Det skal ikke afvises, at vi kommer til at sige ja eller nej i fremtiden, dvs. en af delene, men vi er i hvert fald enormt skeptiske over for økonomien og sikkerheden, som det ligger lige nu.
Vi ser frem til debatten med Folketingets øvrige partier og ikke mindst til den kommende høring om e-valg.